Komisijos sprendimas
2003 m. sausio 29 d.
dėl tam tikrų apsaugos priemonių, susijusių su infekcine lašišų anemija Farerų salose
(pranešta dokumentu C(2003) 363)
(tekstas svarbus EEE)
(2003/71/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/496/EEB, nustatančią gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies pakeičiančią Direktyvas 89/662/EEB, 90/425/EEB ir 90/675/EEB [1], su paskutiniais pakeitimais, padarytais Direktyva 96/43/EB [2], ypač į jos 18 straipsnio 7 dalį,
atsižvelgdama į 1997 m. gruodžio 18 d. Tarybos direktyvą 97/78/EB, nustatančią principus, reglamentuojančius iš trečiųjų šalių į Bendriją įvežamų produktų veterinarinio patikrinimo organizavimą [3], ypač į jos 22 straipsnio 6 dalį,
kadangi:
(1) Farerų salose paplitus infekcinei lašišų anemijai (ILA) 2000 m. rugsėjo 14 d. buvo priimtas Komisijos sprendimas 2000/574/EB dėl tam tikrų apsaugos priemonių, susijusių su lašišinių infekcine lašišų anemija Farerų salose [4], su paskutiniais pakeitimais, padarytais Sprendimu 2002/110/EB [5]. Tarp priemonių yra draudimas į Bendriją įvežti gyvas lašišas ir griežčiausių sąlygų taikymas tam tikrų produktų, skirtų žmonėms vartoti, importui. Šios priemonės taikomos iki 2003 m. vasario 1 d.
(2) Nepaisant priemonių, kurių ėmėsi Farerų salos, 2002 m. šalyje buvo užregistruoti papildomi ILA protrūkiai, todėl negalima numatyti greito šios ligos likvidavimo.
(3) Tarptautinis epizootijų biuras (TEB) pareiškė savo nuomonę, kad nėra jokių ILA viruso vertikalaus perdavimo požymių.
(4) Remiantis TEB nuomone ir valstybių narių bei trečiųjų šalių, kurias paveikė ILA, patirtimi ir praktika, nebuvo įrodyta, kad būtina išsaugoti Sprendime 2000/574/EB nustatytas apsaugos priemones, susijusias su Salmonidae šeimos žuvų ikreliais ir gametomis, kilusiomis iš ūkio Farerų salose, kuriam netaikomi gyvūnų sveikatos apribojimai dėl susirgimo infekcine lašišų anemija įtarimo arba protrūkio, todėl tikslinga tokias priemones pakeisti šiame sprendime numatytomis priemonėmis ir atitinkamai panaikinti Sprendimą 2000/574/EB.
(5) Atsižvelgiant į ligos būklę Farerų salose, šiame sprendime pateikiamos priemonės turėtų būti taikomos iki 2004 m. vasario mėn.
(6) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Salmonidae šeimos gyvos žuvys, žuvų ikreliai ir gametos
1. Valstybės narės draudžia importuoti Farerų salų kilmės Salmonidae šeimos gyvas žuvis.
2. Valstybės narės draudžia importuoti Farerų salų kilmės Salmonidae šeimos žuvų gyvus ikrelius, jei jie nebuvo du kartus dezinfekuoti (tiek jauni, tiek apvaisinti), ir jei prie siuntos nepridedamas sertifikatas, paruoštas pagal šio sprendimo I priede pateiktą pavyzdį.
3. Valstybės narės leidžia importuoti Farerų salų kilmės Salmonidae šeimos žuvų gyvas gametas.
2 straipsnis
Neapdorotų paskerstų Salmonidae šeimos žuvų, skirtų žmonėms vartoti, importo sąlygos
Valstybės narės leidžia importuoti Farerų salų kilmės paskerstas Atlanto lašišas (Salmo salar), šlakius (Salmo trutta) ir vaivorykštinius upėtakius (Oncorhynchus mykiss), jei jie yra išdoroti, o jei jie yra neišdoroti, prie siuntos turi būti pridedamas sertifikatas, paruoštas pagal šio sprendimo II priede pateiktą pavyzdį.
3 straipsnis
Mokslo tikslais nukrypti leidžiančios nuostatos
Nukrypdamos, valstybės narės gali leisti į savo teritoriją mokslo tikslais įvežti gyvūnų ir produktų, kuriems taikomas šis sprendimas, pavyzdžius.
4 straipsnis
Sprendimas 2000/574/EB panaikinamas.
5 straipsnis
Valstybės narės iš dalies pakeičia prekyboje taikomas priemones, siekdamos jas suderinti su šiuo sprendimu. Apie tai jos nedelsdamos praneša Komisijai.
6 straipsnis
Šis sprendimas taikomas nuo 2003 m. vasario 3 d. iki 2004 m. vasario 1 d.
7 straipsnis
Šis sprendimas skirtas valstybėms narėms.
Priimta Briuselyje, 2003 m. sausio 29 d.